7. klase

Tēma: Brīvprātīgais darbs

1. nodarbība - Kāpēc jāveic brīvprātīgais darbs?

**Nodarbības atsegums**

**Nodarbībā sasniedzamie rezultāti**

***Skolēnam veidojas sapratne par to,***

* kā, veicot brīvprātīgo darbu, attīstās raksturs;
* kādus tikumus var attīstīt brīvprātīgais darbs;
* kāpēc brīvprātīgajam darbam ir būtiska nozīme sabiedrībā.

**Skolēnam veidojas morālais ieradums**

* noteikt, kuri tikumi vajadzīgi, lai kļūtu par brīvprātīgo, un kurus tikumus var attīstīt brīvprātīgajā darbā;
* apzināties, kā brīvprātīgais darbs ietekmē rakstura īpašības un sevis izzināšanu.

**Atslēgvārdi:** labdarība, brīvprātīgais darbs, ieguvumi, maksa, labklājība.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa, darbs, Latvijas valsts | Rūpes, atbildība, saskaņa |
| Tikumi | Līdzcietība, solidaritāte, taisnīgums | Izpalīdzība, draudzīgums |

**Mācību materiāli:**

* *PowerPoint* prezentācija.

**Atslēgas jautājumi:**

1. Kas ir brīvprātīgais darbs?
2. Kādi tikumi tev var būt vajadzīgi, lai kļūtu par brīvprātīgo?
3. Kā, veicot brīvprātīgo darbu, attīstās raksturs?
4. Kādus tikumus var attīstīt brīvprātīgais darbs?
5. Kāpēc brīvprātīgajam darbam ir būtiska nozīme sabiedrībā?
6. Kas motivē cilvēkus veikt brīvprātīgo darbu?
7. Vai šī motivācija vienmēr ir laba?

Mācību aktivitātes

Ierosme (ieteicamais laiks 5 min.)

**[2. slaids]** Skolotājs uzsāk diskusiju:

* Tavā kopienā ir daudz organizāciju, kurās strādā un kuras vada brīvprātīgie. Vai vari kādu nosaukt?
* Kāda nozīme tevis nosauktajā organizācijā ir brīvprātīgajiem?
* Ko šī organizācija dara? Kādā veidā tā nes labumu vietējai kopienai?

Kolēģu komentāri:

“Nodarbības plāns un saturs man ļoti patīk, vienīgi gribētu, kādu video par brīvprātīgo darbu, bet noteikti ieplānošu kādā citā reizē.”

1. aktivitāte. Kas ir brīvprātīgais darbs? (ieteicamais laiks 10 min.)

**[3. slaids]** Skolotājs lūdz pāros izdomāt brīvprātīgā darba definīciju.

Apkopojiet skolēnu idejas un klasē pārrunājiet tās!

* Vai esi iesaistīts līdzīgās aktivitātēs savā skolā vai kopienā?
* Kur tavas kopienas locekļi jau šobrīd veic brīvprātīgo darbu?
* Vai pazīsti kādu brīvprātīgo?

**[4. slaids]** Skolotājs piedāvā uzrakstīt brīvo rakstu par pazīstamu cilvēku, kurš veic brīvprātīgo darbu, akcentējot, kādu darbu šis cilvēks dara un kāda ir viņa motivācija būt par brīvprātīgo šajā organizācijā (ja skolēns nevar pats izdomāt piemēru, palīdziet).

Kolēģu komentāri:

“Tā kā daudzi pusaudži iesaistās brīvprātīgo darbā, nodarbības temats ir saistošs. Rosinoši jautājumi nodarbības sākumā.”

2. aktivitāte. Kāpēc veikt brīvprātīgo darbu? (ieteicamais laiks 20 min.)

**[5. slaids]** Skolotājs seko, lai skolēni pārdomā, kāda ir brīvprātīgā darba veicēju motivācija un kā viņi paši varētu tajā iesaistīties.

* Kādi tikumi, tavuprāt, ir vajadzīgi brīvprātīgajam, iesaistoties dažādās minētajās organizācijās? Kāpēc?
* Kādus tikumus var attīstīt brīvprātīgais darbs? Kādā veidā?
* Kā vēl, veicot brīvprātīgo darbu, attīstās raksturs?
* Kāda varētu būt cilvēku motivācija veikt brīvprātīgo darbu? Vai motīvi vienmēr ir labi un tikumīgi?

Kolēģu komentāri:

“Tiešsaistē laiku vairāk aizņēma apraksts par cilvēku, kurš veic brīvprātīgo darbu.”

3. aktivitāte. Tava kopiena (ieteicamais laiks 10 min.)

**[6. slaids]** Skolotājs turpina diskusiju “Kā brīvprātīgie var padarīt tavu kopienu labāku?”.

Izmantojot iepriekšējās aktivitātēs paustās idejas, izveido brīvprātīgā darba shēmu savā kopienā. Shēmai ir jāatspoguļo esoša problēma vai organizācijas darbs tavā kopienā, un tajā jāparāda:

* KĀPĒC brīvprātīgais darbs ir nepieciešams?
* KUR tas ir nepieciešams?
* KĀ tas palīdzēs kopienai un cilvēka?.

Shēmai jāparāda brīvprātīgā darba sniegtie ieguvumi gan organizācijai un problēmas risināšanas procesam, gan cilvēkam, kurš šo darbu veic.

Kolēģu komentāri:

“Skolēniem rodas padziļināta interese par brīvprātīgo darbu un tā nozīmību, kā arī iespējām tajā iesaistīties.”

**[7. slaids]** **Brīvprātīga darba likums**

Skolotājs izrunā ar skolēniem brīvprātīgā darba likumus.

2. pants.

•(1) Brīvprātīgais darbs ir organizēts un uz labas gribas pamata veikts fiziskās personas fizisks vai intelektuāls bezatlīdzības darbs sabiedrības labā.

•(2) Brīvprātīgajam darbam nav peļņas gūšanas nolūka.

«Brīvprātīga darba likums» <https://likumi.lv/ta/id/275061-brivpratiga-darba-likums>

Uzdevums. Salīdziniet brīvprātīga darba definīciju likumā ar savu patstāvīgi izveidoto definīciju! Kādas ir atšķirības? Kas ir kopīgs?

**[8. slaids]** **Ko dod brīvprātīgais darbs?**

Skolotājs stāsta par iespējām, ko dod brīvprātīgais darbs.

•Brīvprātīgais darbs – iespēja visa vecuma cilvēkiem veikt sabiedrisku darbu, lai veicinātu kopēju sabiedrības attīstību. Jauniešu brīvprātīgais darbs ir vērsts uz prasmju un savas pirmās darba pieredzes iegūšanu. Jaunieši, kas veic brīvprātīgo darbu, pilnvērtīgāk sagatavo sevi dzīvei.

Kurš var kļūt par brīvprātīgo?

•Brīvprātīgais var būt jebkurš cilvēks neatkarīgi no dzimuma, izcelsmes, nacionalitātes, reliģiskās piederības, politiskajiem uzskatiem, vecuma un veselības stāvokļa. Katram, kas to vēlas, ir iespējas kļūt par brīvprātīgo, ziedojot vienu dienu vai pāris stundas katru dienu vai nedēļā.

Ko dod brīvprātīgais darbs tā darītājam?

* Tā ir iespēja jebkuram jaunietim pielietot un pilnveidot savas zināšanas, prasmes un iemaņas.
* Jaunus draugus un domubiedrus, kurus vieno kopīgas intereses.
* Iespēju nonākt sabiedriskās dzīves apritē.
* Iespēju ietekmēt sociālos procesus.
* Īstenot iecerētas idejas un sapņus.

Materiāls pieejams: <http://abjc.lv/?page_id=48>

**[9. slaids]** **Brīvprātīgā darba principi**

Skolotājs stāsts par brīvprātīgā darba principiem.

* Brīvprātīgais darbs sniedz labumu gan sabiedrībai, gan brīvprātīgajam.
* Brīvprātīgais darbs nav apmaksāts.
* Brīvprātīgais darbs vienmēr ir brīvas izvēles jautājums.
* Brīvprātīgais darbs ir likumīgs ceļš kā pilsoņi var piedalīties un ietekmēt sabiedriskās norises.
* Brīvprātīgais darbs ir līdzeklis kā indivīds var risināt cilvēciskās, vides un sociālās vajadzības.
* Brīvprātīgais darbs tiek īstenots tikai bezpeļņas sektorā.
* Brīvprātīgais darbs neaizvieto algotu darbaspēku, nedz arī rada draudus apmaksāta darbaspēka drošībai.
* Brīvprātīgais darbs atzīst cita tiesības, cieņu un kultūru.
* Uzdevums skolēnam: raksturo vai pierādi kādu no brīvprātīgā darba principiem ar konkrētiem piemēriem vai argumentiem.

Materiāls pieejams: <http://abjc.lv/?page_id=48>

Kopīgā noslēguma apspriede (ieteicamais laiks 5 min.)

**[10. slaids]** Skolotājs pabeidz nodarbību ar jautājumu: “Kas notiktu, ja brīvprātīgie minētajās organizācijās personīgu iemeslu dēļ pārstātu ziedot savu laiku?”